
INTERVIURI 


De vorbă cu Andrei Tănăsescu 


Andra Apostu 


Muzicianul Andrei Tănăsescu este alcătuit deopotrivă 
din interpret și compozitor, părți indivizibile, inseparabile dintr- 
un întreg. Pasionat de istorie și mereu alături de pian, prietenul 
lui cel mai apropiat, este artistul care tratează cu umor dar și cu 
profunzime ideile artistice care îl inspiră. 


Andra Apostu: Domnule profesor Tănăsescu — eu așa 
v-am cunoscut și e primul apelativ pe care îl rostesc cu mare 
drag — sunt aici să vă iscodesc în calitatea dvs. de compozitor. 
Nu aveţi un număr mare de lucrări scrise, dar nu cantitatea mă 

atrage la muzica dvs. ci calitatea. Vă admir deopotrivă ca 
interpret și compozitor. 

Andrei Tănăsescu: Cantitatea nu e esenţială. Eu am în 
jur de... 30 de lucrări. Și sunt mulți compozitori care au scris 
puţin dar au fost reprezentativi. Faţă de muzicile care s-au scris 
în trecut, muzica din secolul XX a adăugat o condiţie a 
recunoașterii unui compozitor, cantitatea — care era total 
neglijabilă în alte perioade mai vechi. Acum, prezenţa e foarte 
importantă. Să fii mereu prezent. Rezultă o abundență 
cantitativă care începe să treacă și dincolo de granița valorii, 
pentru că nu totul e remarcabil. 

De-a lungul timpului eu m-am ocupat foarte mult de 
pian, de interpretare și în special de prime audiții. Majoritatea 
sunt românești dar nu numai — am interpretat lucrări destul de 
dificile din repertoriul international. Îmi vine acum în minte 
concertul pentru pian de Joji Yuasa, alături de Orchestra 
Naţională Radio. 


A.A.: lar ipostaza de compozitor diferă pentru că...? 

A.T.: Când compui nu mai e vorba de ceva „făcut”, pe 
care tu îl pui în valoare, e ceva inedit! Punctul de plecare, prima 
notă pusă pe portativ te face — păstrând proporțiile — un 
demiurg, ești un creator. Chiar dacă vorbim despre o pastișă, 
cum sunt muzicile de film ale lui Williams — cu mult Prokofiev 
sau Rachmaninov care nu sunt de fapt, nici Prokofiev nici 
Rachmaninov, e geniul lui Williams. 

lar când creezi poți să intri în spaţii noi, în zonele neo 
neo neo... Nu se compară cu experiența unei partituri deja 
scrise. Sigur, nu doresc să plasez compozitorul înaintea 
interpretului sau să fac vreo poziționare de vreun fel; de altfel, 
tot timpul ei au fost împreună — poate doar în secolul XX s-au 
mai separat. 


A.A.: Într-adevăr, pianul este marele dumneavoastră 
prieten! Îmi amintesc încă din studenție, pentru că mi-aţi fost 
profesor de citire de partituri, dragostea dumneavoastră de a ne 
exemplifica, de a cânta la pian... 

A.T.: Mi-a plăcut mereu mai mult să cânt decât să 
compun. Pe de altă parte mai e ceva: în creație nu ai, totuși, 
libertate totală. Nu poţi fi 100% tu însuţi pentru că depinzi de 
mai mulţi factori, de colegii de generaţie, de profesorii cu care ai 
lucrat, etc. 


A.A.: Şi apropo de profesori, ce relație ați avut cu 
Tiberiu Olah? 

A.T.: În perioada în care am fost student, maestrul a 
fost destul de bolnav, așa că, anul 5, cel al absolvenţei, l-am 
petrecut alături de Dan Constantinescu. Relaţia cu maestrul a 
fost conștientizată mult mai târziu... Maestrul Olah a avut o 
predispoziţie superioară față de muzica clasică în contextul 
generaţiei sale, vizibilă și în muzica sa de film. Noi aveam de 
parcurs diferite forme. Toate acestea pe care noi trebuia să le 
studiem, să le parcurgem (temă cu variațiuni, sonată etc.) 
plecaseră de la post-enescianism și deveniseră moderne. 
Maestrul, ce să facă... trebuia să ne îndrepte spre acest 
“aliniament” pentru că, după ce terminam facultatea, eventual 
deveneam membri ai Uniunii Compozitorilor; când prezentam 
lucrările la comisie, prima întrebare era: „al cui e acest 
student?”. Lucrările pentru pian pe care le cântam eu, clasice și 
contemporane, te trăgeau” către un anumit gen. Mă aflam 
cumva între exigenţele maestrului și atracția către muzica 
clasică, către ce cântam eu, în principal. Nu dădeam acest gen 
deoparte, de principiu! Eram atent, foarte atent la ce îmi spunea 
maestrul dar temperamental mă situam într-o altă zonă. Acest 
lucru se traducea în întârzierea terminării unor lucrări. Eu 
compuneam sonata iar maestrul mă întorcea din drum... Am dat 
multe lucrări deoparte, pentru mulţi ani! Pe multe chiar le-am 
aruncat la gunoi. Când am făcut la un moment dat ordine în 
bibliotecă și am găsit schiţele acelea, am realizat... ce deștept 
era maestrul și ce orb eram eu pe atunci! Câtă dreptate avea 
maestrul și cât de puţină dreptate aveam eu! 

Mai apoi, am trecut mereu pe la maestrul Olah, chiar și 
după ce am absolvit; niciodată nu am prezentat ceva secției 
simfonice, fără să le vadă maestrul înainte, chiar dacă nu mai 
era oficial profesorul meu. Acum, după atâţia ani... am rămas 

cu acest regret că nu m-am lipit mai mult de el. Regret 
rezistența pe care am avut-o atunci... 


A.A.: Există vreo legătură între muzicile de film ale 
maestrului și cele pe care le-aţi scris dvs.? 

A.T.: Nu, pentru mine muzica de film a fost o activitate 
ocazională pentru că cineva a renunţat la o colaborare și atunci 
am accepiat eu. 


A.A.: Şi totuși nu a fost doar o ocazie pentru că ati 
colaborat de mai multe ori cu Sorin llieșiu sau cu Cornel 
Diaconu. 

A.T.: Cu Cornel Diaconu am lucrat mai mult filme 
politice: Salutări de la Agigea, Niște băieţi grozavi, în general 
filme contemporane din anii '80. În schimb, cu Sorin llieșiu am 
putut să mai încerc anumite lucruri mai interesante, filme 
documentare, cum a fost filmul Construct care este numai o 
improvizație din punct de vedere muzical. La acest film a 
colaborat și arhitecul Marcel lancu, acum plecat in Israel. Eu 
am improvizat la pian; a fost filmată o casă, Horia Murgu dirija o 
orchestră imaginară iar eu cântam după cum dirija el. A fost o 
experienţă interesantă și unică — nu am nicio notă scrisă. După 
ce am făcut toate astea, sigur ca materialul a fost montat și au 
fost alese anumite gesturi pianistice potrivite pentru context. 


A.A.: Tot în perioada anilor '80 aţi compus o operetă. 

A.T.: Se împlinesc chiar 40 de ani de la premieră! Chiar 
a avut succes. Eu eram corepetitor la Operetă. A fost primul 
meu loc de muncă. Maestrul George Zaharescu care era 
director pe atunci, a avut ideea de a promova o piesă 
tinerească — pe vremea aceea, instituţiile erau obligate să aibă 
în repertoriu premiere de creaţii românești. Sigur că și noi 
aveam capodopere românești, lucrările lui Gherase Dendrino, 
de pildă, dar erau lucrări cu montări mari, grandioase. În felul 
acesta, o anumită categorie de public, cel tânăr, nu venea la 
spectacole. Eu tocmai intrasem în 1980 în Uniunea 
Compozitorilor, iar George Zaharescu a apelat la mine, cum 
spuneam, pentru a scrie o muzică pentru tineri, pentru această 

categorie de public. Lucrarea a avut foarte mult succes. Pentru 
voce am mai scris, cum sunt de pildă liedurile pe versuri de Ana 
Blandiana. 


A.A.: Am observat că în foarte multe lucrări, spiritul ludic 
este foarte bine dezvoltat. Ascultam Ciuleandra și observam un 
umor fin, un liant între elementele pe care le-aţi îmbinat cu atâta 
meșteșug: vecinătatea cu muzica lui Bartok, segmentele 
neoclasice, serialismul, și el prezent, și nu numai. 

A.T.: Nu vă înșelaţi, dar nu întotdeauna acest gen de 
abordare place. Asta e de fapt o parafrază. Eu am scris multe 
parafraze. De exemplu, am scris multe lucrări de acest gen 
pentru formaţia Trio Constaste. Acum lucrez la o parafrază 
după Valurile Dunării. Problema e că în parafrază deraiezi. lar 
eu ajung deseori în zona umoristică. Uneori sunt și acuzat de 
manierism — care poate fi grozav, ca la marii pictori din 
neoclasicismul francez, dar la unii artiști, nu e neapărat un 
aspect pozitiv. Manierismul se observă și la unii mari actori, în 
sensul că indiferent de rolul pe care îl joacă, au o puternică 
manieră personală de a trata lucrurile. 


A.A.: Atunci nu mă înșel dacă afirm că umorul este 
parte importantă din stilul dumneavoastră iar în momentul 
parafrazelor alegeţi să inserați umorul în locuri importante din 
lucrare. 

A.T.: Problema e profunzimea. Când profunzimea e 
înlăturată prin umor, prin comic, atunci creaţia nu mai are 
substanță. Când vezi Caragiale... mereu apare profunzimea. 
După ce râzi în hohote de ce s-a zis, rămâi puţin pe gânduri. 
Dacă nu e profunzime, compozitorul care face asta devine „un 
băiat simpatic”, dar atât... 


A.A.: Cred că noi, românii, tratăm cu umor multe situații 
de viață și am observat apropierea dvs. de tradiţie, și nu mă 
refer doar la Ciuleandra. În ce zonă vă regăsiţi apropo de 
moșteniri românești, de bagaj cultural românesc? 

A.T.: Eu nu mi-am propus să folosesc folclorul ca sursă 
de inspiraţie. Pe de altă parte, am cântat foarte multă muzică 

românească; în afară de autorii contemporani care sunt 
avangardiști: Nemescu, Dănceanu, Doina Rotaru etc., am 
cântat foarte mult Enescu, Pascal Bentoiu, Theodor Grigoriu, 
personalități foarte legate de moștenirea  enesciană, 
românească „clasică”. Cântând lucrările acestor compozitori, 
ele mi-au intrat sub piele. Dar în general, eu sunt etichetat de 
cei care ascultă lucrările mele, ca fiind foarte apropiat de 
Skriabin și Mussorgski, și îmi asum asta, mai ales apropierea 
de Skriabin. De fapt, mi-a plăcut impresionismul și am cântat 
foarte mult din sfera asta stilistică, mai cu seamă 
impresionismul rusesc, cel orientat către punctualism, 
simbolism. 


A.A.: În ce gen muzical vă simţiţi cel mai confortabil? 

A.T.: Dacă ar fi să compun cum mi-aș dori, aș scrie în 
genul musicalului. Aș fi un om și un compozitor fericit! În 
celelalte genuri e altfel, parcă ești mult mai dependent de 
context. Într-un musical m-aș simţi mult mai liber. Când sunt 
încorsetat, e mai greu pentru mine... 


A.A.: Vreau tare mult să vă întreb de reducţia pentru 
opera Oedip pe care aţi realizat-o. Aţi avut curajul să intraţi într- 
o zonă cu mari provocări. Povestiţi-ne despre asta. 

A.T.: Cât am fost corepetitor la Operă, am lucrat cel mai 
mult cu soliștii și în acel timp am lucrat și opera Oedip. În 1993 
când m-am înscris la doctorat, la Cluj, la maestrul Timaru, eu 
neavând exercițiul scrisului, i-am propus maestrului să realizez 
reducţia operei Oedip cu o argumentaţie - dar nu a fost 
acceptată în forma asta. Și a trebuit să fac și argumentaţia 
teoretică la un nivel științific înalt, ceea ce pentru mine a fost 
foarte dificil. Am păstrat primul act pe care îl făcusem deja și 
mi-am luat doctoratul în 1998. În comisie a venit și maestrul 
Octavian Lazăr Cosma care mi-a zis „... dar nu o lași aşa, doar 
cu actul |, trebuie să termini”. Am avut noroc de o bursă la 
Paris, în 2007, la Cite des Arts și pentru că tot am fost acolo, 
am decis să finalizez acest demers pentru opera Oedip; am 
împrumutat o orgă mica de la Institutul Cultural din Paris. Am 
făcut actul Il și actul III la Paris și am făcut și actul IV când am 

ajuns în ţară. l-am arătat și maestrului Cosma care s-a bucurat 
mult că l-am finalizat! Am avut ceva probleme cu textul, eu 
știind Oedip în limba română, așa cum îl lucram încă de când 
eram corepetitor. 

Vreau să le mulțumesc câtorva tineri muzicieni care m- 
au ajutat enorm cu munca de editare: Cristina Uruc, Victor 
Colțea și Mihai Murariu. lar dacă o să mai am putere, ceea ce 
nu știu, aș vrea să o reiau numai cu textul în limba franceză. 


A.A.: Ce planuri aveţi, lucraţi la ceva? 

A.T.: Am niște lucrări pe care sunt interesat să le termin. 
Faptul că eu pot vorbi despre ele și ele poate că nu vor exista, 
nu e un lucru rău. Sunt pentru diferite formații instrumentale, 
camerale sau orchestrale, sunt muzici pe care le auzi... la un 
moment dat. De exemplu, acum ce auziți? Muzici ușoare la 
modă, semnale de la tv sau radio, muzicile profesionale cu care 
lucrezi etc. Să zicem, o zi la conservator: te apropii, asculti, 
auzi... iar rezultatul este parodic dar și sentimental, cu anumite 
nostalgii, un fel de parafraze, evident cu umor. 

A.A.: Vă mulțumesc. 


SUMMARY 
Andra Apostu — A Conversation with Andrei Tănăsescu 


Andrei Tănăsescu, as a musician, is defined equally, 
by performance and composition, inseparable and undivided 
parts of a whole. He has a passion for history and he has 
always the piano by his side, as his closest friend. He is an 
artist that uses humour for his artistic ideas in a profound and 
subtle manner. The conversation with him reveals his opinions 
regarding not only his own music but also a few personal 
perspectives on the Romanian new music tendencies. 


